ПхреIукI лIэщIыгъуэхэм пшынэбзэр
ЦIыху гупсысэр хыуэ къизыгъэу пшынэбзэм и IутIыжкIэ уеджэ хъунут щэкIуэгъуэм и 22-м Профсоюзхэм щэнхабзэмкIэ я уардэунэм «ПхреIукI лIэщIыгъуэхэм пшынэбзэр» фIэщыгъэм щIэту Гуэнгъэпщ Артур щита концерт гукъинэжым.
Гуэнгъэпщ Артур Адыгэ лъэпкъым и щэнхабзэ къулейр щIыналъэ куэ-дым екIуу утыку къыщизыхьэ, зи пшынэбзэм мэгъу къару хэлъ, зи макъамэхэр гупсысэкIэ гъэнщIа пшынауэ щIалэм едэIуэну щызэхуэсат абы и творчествэр фIыуэ зылъагъухэр.
ЩIэупщIэ зиIэ пшынауэ Iэзэу къалъытэ Гуэнгъэпщым пшынэр Iэпэгъу зэрыхуэхъурэ куэд щIакъым. Курыт еджапIэм щыщIэсым тхэквондом, футболым абы зыхуигъасэрт. Пионерхэм я унэм блэкIыу «Спартак» стадионым щыкIуэкIэ, лъэпкъ къафэм хэтхэм я Iэпкълъэпкъыр зэрагъэкIыу илъагъуху ехъуапсэрт, уеблэмэ абыхэм заригъэщхьу и лъакъуэхэри ищIыну хэтт. Зэгуэрым, щIалэр тегушхуэри къэфакIуэхэм я пшынауэ Сэхъу Маринэ бгъэдыхьащ икIи и Iэмэпсымэм макъамэ гуэр къригъэкIыну елъэIуащ. Пшынауэр макъамэм щымыгъуазэу къыщыщIэкIым, Артур пшынэр къищтэри, еуащ! Абы иужькIэ Гуэнгъэпщым пшынэр хуэгъэтIылъыжакъым. Щэнхабзэмрэ гъуазджэхэмкIэ Къэбэрдей-Балъкъэр училищэр, ГъуазджэхэмкIэ Кавказ Ищхъэрэ къэрал институтыр къиухащ абы. Хэгъуэгу, къэралпсо, дунейпсо зэпеуэ куэдым япэ увыпIэхэр къыщыхуагъэфэщащ.
«Гум и къафэ», «Сэкрэкхэ я къафэ», «Къафэ», «ДыщэкIхэ я къафэ», цIыхум фIыуэ ялъэгъуа нэгъуэщI макъамэхэри и куэдщ Артур. Ар зэрыпшынауэ Iэзэм и мызакъуэу, цIыху къызэрыгуэкIыу, гушыIэ и щIасэу зэрыщытым итхьэкъуат кърихьэлIахэр. Пшыхьыр езыгъэкIуэкIыр езы Гуэнгъэпщрати, макъамэ къэс лъабжьэ хуэхъуам, ар итхын хуей щIэхъуам и хъыбарым пэшым щIэсхэр щыгъуазэ ищIырт.
Псом хуэмыдэу гъэщIэгъуэнт Артур и макъамэ щIэлъу Мэремыкъуэ Резуан пшыхьым щыжиIа «Адыгэхэр» уэрэдыр ятха зэрыхъуар. Концерт гуэрым Гуэнгъэпщым зы лIыку къыбгъэдыхьэри усэ къритащ. Апхуэдэ къэхъу хабзэми, усэм нэкIэ ирижа Артур занщIэу игу ирихьри, макъамэ хуитхыну къигъэгугъа иужь, ар итхыну хуэзыгъэушар къиIуэтэжащ къезытам: мафIэгум ису Москва кIуэуэ къыщызэIыхьам, щIалитI сэбэп къыхуэхъуащ, сымаджэщми псынщIэу нагъэсащ. ЦIыхугъэ къыкIэлъезыхьахэр зэрыадыгэм фIэкIа зыри къапихыфакъым ингуш цIыхухъум. Абы иужькIэ адыгэхэм я тхыдэр, абыхэм я къекIуэкIыкIар куууэ щIэзыджыкIа лIым, уэрэд хуиусыжащ ди лъэпкъым, абыхэм я хьэл-щэн екIур, хабзэ дахэр хъумэным къыхуриджэу.
— Адыгэхэм я хабзэ дахэр зыдэплъагъу, ар дэнэ щIыпIи нэIурыт щызыщI щIалэ ахъырзэманщ Артур, — жиIащ Гуэнгъэпщым илъэс куэд щIауэ и ныбжьэгъу, Осетие Ищхъэрэ — Аланием щыщ пшынауэ Дзуцев Сослъэн. — Абы хэлъ гъэсэныгъэ иным папщIэ и адэ-анэм фIыщIэ ин яхуэсщIыну сыхуейт: цIыху пэжщ, фэрыщIыгъэншэщ. Ар фIы дыдэу къыщалъагъу Осетиеми, сэ си зы концерти Артур хэмыту екIуэкIыркъым. Узыншагъэ, гурыфIыгъуэ щымыщIэу, и насып куу хъуну, творческэ гъуэгуанэ кIыхь къикIуну си гуапэщ.
Гуэнгъэпщым и гъусэу пшынэ еуэн щIэзыдзауэ щыта и ныбжьэгъу щIалэ цIыкIур сабийуэ дунейм зэрехыжам и хъыбар нэщхъейр къиIуэтэжри, хуиуса макъамэм абы и пшынэмкIэ щеуащ Артур пшыхьым.
Пшынауэ щIалэм фIыщIэ яхуищIащ зыгъэса Къуэдз Михаил, щапхъэ зытриха пшынауэ нэхъыжьхэм. Апхуэдэу иджырей макъамэ Iэмэпсымэхэр зэрызэхиджэр зыфIэмыкъабылхэм къыхуагъэгъуну елъэIуащ, и псэм фIэфI Iуэхур IэщIыб зэрыхуэмыщIынур, пшынэншэу и гъащIэр и нэгу къызэрыхущIэмыгъэхьэри дыщIигъужащ Артур и псалъэхэм.
Гуэнгъэпщым псалъэ гуапэ куэд хужаIащ, я уэрэд, макъамэ дахэхэмкIэ пэшым щIэсхэм я гукъыдэжыр къаIэтащ абы и ныбжьэгъу артистхэу Гум Александр, Дзыбэ Мухьэмэд, Болэт Джан, Аккаев Марат (Дагъыстэн), Мэремыкъуэ Резуан, «Шагъдий» ныбжьыщIэ къэфакIуэ гупым.
Щомахуэ Залинэ.
Сурэтхэр Къарей Элинэ трихащ.
